將進酒
作者：李新
朝代：宋

paragraphs: 君不見青青河畔草，秋死嚴霜春滿道。
又不見天邊日，薄暮入虞泉，曉來復更出。
匆匆年光不相待，桑海由來有遷改。
人生荏苒百年間，世上誰能駐光彩。
秦皇漢武希長生，區區烟霧求蓬瀛。
驪山茂陵皆蔓草，悠悠千載空含情。
榮枯自有主，富貴不可求。
正值百花飛似雪，如何不飲令心憂。